
Nr. PL. X 653


AVIZ

asupra propunerii legislative pentru modificarea O.G. nr. 15/2002 privind introducerea tarifului de utilizare a reţelei de drumuri naţionale din România


În conformitate cu prevederile Regulamentului Camerei Deputaţilor, modificat şi completat prin H.C.D. nr.34/2005, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea O.G. nr. 15/2002 privind introducerea tarifului de utilizare a reţelei de drumuri naţionale din România,
 trimisă cu adresa nr. PL.X 653 din 14 decembrie 2005, înregistrată sub nr. 31/1094 din 15. 12. 2005.


Camera Deputaţilor este Cameră decizională.


Senatul , în şedinţa sa din 8 decembrie 2005, a respins propunerea legislativă.


Potrivit prevederilor art. 61 din Regulamentul Camerei Deputaţilor, republicat, comisia a dezbătut propunerea legislativă, menţionată mai sus, în şedinţa din 30 ianuarie 2006.


Membrii comisiei au examinat propunerea legislativă supusă avizării, expunerea de motive la propunerea legislativă, punctul de vedere al Guvernului, transmis cu adresa nr. 2514 din 17.10.2005, prin care nu susţine adoptatea propunerii legislative şi avizul favorabil al Consiliului Legislativ nr. 694 din 10.06.2005. Cu acest prilej s-a constatat că propunerea legislativă nu ţine cont de faptul că, exceptarea autoturismelor de la plata tarifului de utilizare şi achitarea de către utilizatorii români a acestui tarif pentru o peroioadă mai mică de 12 luni, ar avea consecinţe negative asupra veniturilor Companiei naţionale de Autostrăzi şi Drumuri Naţionale din România S.A., ceea ce ar însemna creşterea costurilor de administrare. Pe de altă parte, diminuarea veniturilor companiei ar conduce la necesitatea compensării nerealizării surselor de finanţare prognozate din alte surse, respectiv din alocaţii de la bugetul de stat. Mai mult decât atât, propunerea legislativă nu ţine seama de normele de tehnică legislativă, reglementate prin Legea nr. 24/2000 , republicată. 

 În urma dezbaterilor s-a hotărât, cu majoritate de voturi, avizarea negativă a propunerii legislative.

În raport de obiectul şi conţinutul său, propunerea legislativă face parte din categoria legilor ordinare.

